Alger Républicain

"Alger Républicain" d aɣmis ayallas i yesbedd Pascal Pia akked Paul Schmitt deg Lezzayer deg useggas n 1938 .

Talalit

Aɣmis-a n uzelmaḍ, llan qedcen deg-s aṭas n Yezzayriyen. Gar Tuber 1939 d Fuṛar 1943 , yettwagdel (yettwamneɛ) deg tmurt, sakkin, asmi i d-yuɣal ɣer tuffɣa, yuɣal d aɣmis asduklan (communiste).

Deg wemgarru n Lezzayer

Deg Ctember 1955 , imi i bedd ɣer yidis n Yezzayriyen i yellan ttnaɣen ɣef uzarug (indépendance) n tmurt-nsen, aɣmis-a yettwagdel tikkelt nniḍen, yerna aṭas seg wid i iqedcen deg-s ttwaṭṭfen (am unemhal-ines, Henri Alleg ), neɣ ttwanɣan, am Henri Maillot , Georges Rafini , Ɛemar Xaluf, Ɛabd Lqader Ben Ɛmara , Muṛad At Saɛda d Ɛebd Lqader Cuxal. Deg 17 Yulyu 1962 (s deffir ma tewwi Lezzayer azarug-ines), "Alger Républicain" yuɣal-d ɣer tuffɣa, yerna yuɣal d netta i d aɣmis Azzayri i d-yessuffuɣen amḍan ameqṛan akk n tsukan (exemplaires) (75.000 yal ass).

Sakkin uzarug

S waya, "Alger Républicain" yella yugar aɣmis n "Le Peuple" (n Terni n Weslelli Aɣelnaw). Deg 1964, imḍebbren n "Alger Républicain" qeblen ad rren aɣmis-nsen d win n Terni n Weslelli Aɣelnaw , sakkin, deg 1965, s deffir ma tella-d tuttya-nni taserdasit i deg Hewwari Bumedyen yesseɣli Ḥmed Ben Bella , anabaḍ Azzayri yesddukkel iɣmisen n "Alger Républicain" d " Le Peuple " yerna yerra-ten d yiwen weɣmis umi isemma "El Moudjahid". S deffir n tedyanin n Tuber 1988, "Alger Républicain" yuɣal-d ɣer tuffɣa, maca ɣef ljal n wuguren i d-yemlal, yeḥbes deg 1994. Seg yimir-nni, yuɣal itteffeɣ-d seg-a ɣer da, tikkal yal dduṛt, tikkal yal ayyur, xas akken mazal yesɛa uguren. Albert Camus d Kateb Yasin seg wid i d-yuran imagraden deg weɣmis-a.